หุ้นยุโรปปิดพุ่งเกือบ 4% หลังโพลล์ Brexit ชี้ฝ่าย IN นำหน้า OUT
ตลาดหุ้นยุโรปปิดพุ่งขึ้นเมื่อคืนนี้ (20 มิ.ย.) หลังจากผลสำรวจระบุว่า ชาวอังกฤษที่สนับสนุนให้สหราชอาณาจักรยังคงอยู่ในสหภาพยุโรป (EU) ต่อไปนั้น มีมากกว่าผู้ที่สนับสนุนให้แยกตัวออกจาก EU โดยผลสำรวจดังกล่าวช่วยให้ตลาดคลายความวิตกกังวลเกี่ยวกับกรณี Brexit ก่อนที่การลงประชามติจะมีขึ้นในวันที่ 23 มิ.ย.นี้
21 มิ.ย. 2559

สำนักข่าวอินโฟเควสท์รายงานว่า ดัชนี Stoxx Europe 600 พุ่งขึ้น 3.7% ปิดที่ 337.67 จุด, ดัชนี CAC-40 ตลาดหุ้นฝรั่งเศสปิดที่ 4,340.76 จุด พุ่งขึ้น 146.93 จุด หรือ +3.50%, ดัชนี DAX ตลาดหุ้นเยอรมันปิดที่ 9,962.02 จุด พุ่งขึ้น 330.66 จุด หรือ +3.43% และดัชนี FTSE 100 ตลาดหุ้นลอนดอนปิดที่ 6,204.00 จุด เพิ่มขึ้น 182.91 จุด หรือ +3.04%
ตลาดหุ้นยุโรปปิดพุ่งขึ้นหลังจากผลสำรวจโดยยูกอฟ (YouGov) ซึ่งระบุว่า ผู้ตอบแบบสำรวจ 44% สนับสนุนให้สหราชอาณาจักรอยู่กับ EU ต่อไป ขณะที่ 43% สนับสนุนให้ออกจาก EU โดย YouGov ได้จัดทำการสำรวจดังกล่าวเมื่อวันพฤหัสบดีและวันศุกร์ที่ผ่านมา ขณะเดียวกันผลสำรวจความคิดเห็นโดยหนังสือพิมพ์แทบลอยด์ เดอะ เมล์ ที่จัดทำขึ้นในวันศุกร์และวันเสาร์นั้น พบว่า 45% สนับสนุนให้สหราชอาณาจักรอยู่ใน EU ต่อไป และ 42% สนับสนุนให้ออกจาก EU
หุ้นกลุ่มธนาคารพุ่งขึ้น โดยหุ้นรอยัล แบงก์ ออฟ สก็อตแลนด์ ทะยานขึ้น 7% หุ้นบังโค คอมเมอร์เชียล โปรตุเกส เอสเอ พุ่งขึ้น 12% หุ้นดอยช์ แบงก์ ปรับขึ้น 5.9% และหุ้นลอยด์ แบงกิ้ง พุ่งขึ้น 7.6% หุ้นไบเออร์ บริษัทเวชภัณฑ์รายใหญ่ของเยอรมนี พุ่งขึ้น 2.7% หลังจากมีรายงานว่าไบเออร์เตรียมตัดขายธุรกิจด้านรังสีวิทยา (Radiology) มูลค่ากว่า 3 พันล้านดอลลาร์
สำหรับข้อมูลเศรษฐกิจที่มีการเปิดเผยล่าสุด สำนักงานสถิติของสหภาพยุโรป (ยูโรสแตท) เปิดเผยว่า อัตรางานว่างปรับตัวขึ้นสู่ระดับ 1.7% ในยูโรโซนในไตรมาสแรก จากระดับ 1.6% ทั้งในไตรมาส 4 ของปีที่แล้ว และไตรมาสแรกของปีที่แล้ว ส่วนในสหภาพยุโรป (EU) นั้น อัตรางานว่างเพิ่มขึ้นสู่ระดับ 1.8% ในไตรมาสแรก จากระดับ 1.7% ทั้งในไตรมาส 4 ของปีที่แล้ว และไตรมาสแรกของปีที่แล้ว